CELEX: 32013R0656
Language: el
Date: 2013-07-10 00:00:00
Title: Κανονισμός (ΕΕ) αριθ. 656/2013 της Επιτροπής, της 10ης Ιουλίου 2013 , για τη θέσπιση μεταβατικών μέτρων όσον αφορά την έκδοση υποδείγματος διαβατηρίου στην Κροατία για τους σκύλους, τις γάτες και τα κουνάβια  Κείμενο που παρουσιάζει ενδιαφέρον για τον ΕΟΧ

11.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 190/35
            
         
      ΚΑΝΟΝΙΣΜΌΣ (ΕΕ) αριθ. 656/2013 ΤΗΣ ΕΠΙΤΡΟΠΉΣ
   
   της 10ης Ιουλίου 2013
   για τη θέσπιση μεταβατικών μέτρων όσον αφορά την έκδοση υποδείγματος διαβατηρίου στην Κροατία για τους σκύλους, τις γάτες και τα κουνάβια
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη προσχώρησης της Κροατίας, και ιδίως το άρθρο 3 παράγραφος 4,
   Έχοντας υπόψη την πράξη προσχώρησης της Κροατίας, και ιδίως το άρθρο 42,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (1) εφαρμόζεται, μεταξύ άλλων, σε μετακινήσεις στα κράτη μέλη από τρίτες χώρες ζώων συντροφιάς των ειδών που απαριθμούνται στο παράρτημα I του εν λόγω κανονισμού. Οι σκύλοι και οι γάτες κατονομάζονται στο μέρος Α και τα κουνάβια στο μέρος Β του εν λόγω παραρτήματος.
            
         
               (2)
            
            
               Το παράρτημα II τμήμα 2 μέρος Β του κανονισμού (ΕΚ) αριθ. 998/2003 κατονομάζει τις χώρες και τα εδάφη, συμπεριλαμβανομένης της Κροατίας, που εφαρμόζουν για τις μη εμπορικού χαρακτήρα μετακινήσεις ζώων συντροφιάς κανόνες τουλάχιστον ισοδύναμους προς τους κανόνες που προβλέπει ο εν λόγω κανονισμός.
            
         
               (3)
            
            
               Ως εκ τούτου, οι σκύλοι, οι γάτες και τα κουνάβια που μετακινούνται από τις εν λόγω χώρες και εδάφη στα κράτη μέλη επιτρέπεται να συνοδεύονται από διαβατήριο σύμφωνο με το υπόδειγμα που προβλέπεται στο παράρτημα I της απόφασης 2003/803/ΕΚ της Επιτροπής, της 26ης Νοεμβρίου 2003, σχετικά με την καθιέρωση ενός υποδείγματος διαβατηρίου για τις ενδοκοινοτικές μετακινήσεις σκύλων, γατών και κουναβιών (2) καθώς και τις συμπληρωματικές απαιτήσεις του παραρτήματος II της εν λόγω απόφασης, με ορισμένες απαραίτητες προσαρμογές όσον αφορά το εξώφυλλο του υποδείγματος διαβατηρίου.
            
         
               (4)
            
            
               Από την ημερομηνία προσχώρησης της Κροατίας, οι σκύλοι, οι γάτες και τα κουνάβια δεν επιτρέπεται να μετακινούνται στα κράτη μέλη εάν δεν συνοδεύονται από διαβατήριο σύμφωνο με το πρότυπο που προβλέπεται στο παράρτημα I της απόφασης 2003/803/ΕΚ και τις συμπληρωματικές απαιτήσεις που ορίζονται στο παράρτημα II της εν λόγω απόφασης.
            
         
               (5)
            
            
               Ωστόσο, είναι πιθανό να υπάρχουν ακόμη, πριν από την ημερομηνία προσχώρησης της Κροατίας, μη συμπληρωμένα διαβατήρια που είτε έχουν τυπωθεί από τις αρμόδιες αρχές της Κροατίας είτε έχουν διανεμηθεί στους εγκεκριμένους κτηνιάτρους στην Κροατία αλλά δεν έχουν ακόμα εκδοθεί.
            
         
               (6)
            
            
               Παράλληλα, διαβατήρια που εκδόθηκαν πριν από την ημερομηνία ένταξης θα πρέπει, υπό ορισμένες προϋποθέσεις, να εξακολουθήσουν να γίνονται δεκτά για μία μεταβατική περίοδο τριών ετών, ώστε να περιοριστεί η διοικητική και οικονομική επιβάρυνση των ιδιοκτητών ζώων συντροφιάς.
            
         
               (7)
            
            
               Συνεπώς, προκειμένου να διευκολυνθεί η μετάβαση από το υφιστάμενο καθεστώς σε εκείνο που θα ισχύει από την ημερομηνία προσχώρησης της Κροατίας, κρίνεται σκόπιμο να θεσπιστούν μέτρα για τη μετακίνηση ζώων συντροφιάς από την Κροατία στα κράτη μέλη.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα κράτη μέλη επιτρέπουν τη μετακίνηση από την Κροατία στο έδαφός τους ζώων συντροφιάς, όπως αυτά κατονομάζονται στα μέρη Α και Β του παραρτήματος I του κανονισμού (ΕΚ) αριθ. 998/2003, τα οποία συνοδεύονται από διαβατήριο που έχει εκδοθεί από εγκεκριμένο κτηνίατρο στην Κροατία το αργότερο έως τις 30 Ιουνίου 2014 και πληροί τις ακόλουθες απαιτήσεις:
   
               α)
            
            
               έχει συνταχθεί σύμφωνα με το υπόδειγμα που προβλέπεται στο παράρτημα I της απόφασης 2003/803/ΕΚ και τις συμπληρωματικές απαιτήσεις που προβλέπονται στα σημεία Α, Β παράγραφος 2 στοιχείο α), Β παράγραφος 2 στοιχείο γ) και Γ του παραρτήματος II της εν λόγω απόφασης,
            
         
               β)
            
            
               φέρει, κατά παρέκκλιση των σημείων Β παράγραφος 1 και Β παράγραφος 2 στοιχείο β) του παραρτήματος II της απόφασης 2003/803/ΕΚ, το εθνόσημο της Κροατίας τυπωμένο στο άνω τέταρτο του εξωφύλλου, πάνω από τις λέξεις «Republica Hrvatska», σε μπλε φόντο (PANTONE REFLEX BLUE).
            
         Άρθρο 2
   Ο παρών κανονισμός αρχίζει να ισχύει υπό την επιφύλαξη και από την ημερομηνία έναρξης ισχύος της Συνθήκης προσχώρησης της Κροατίας.
   Εφαρμόζεται έως τις 30 Ιουνίου 2016.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 10 Ιουλίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 146 της 13.6.2003, σ. 1.
   
      (2)  ΕΕ L 312 της 27.11.2003, σ. 1.